Peter Skaarup (DF), 2006-06-02:
Det kan godt være, man har mulighed for det i dag, men man gør det jo ikke i alle situationer.
Derfor er det, der står i det lovforslag og i den betænkning, som vi behandler i dag, jo vigtigt, nemlig at politiet nu vil henstille til relevante parter, hvor det kunne være vigtigt at have billeder af, hvad der foregik, at man foretager den overvågning, som man kan ifølge gældende regler, men som man jo altså ikke nødvendigvis foretager.
Ydermere siger man også i betænkningen, at det er vigtigt, at det optages i en kvalitet, så det rent faktisk kan bruges bagefter.
Der er jo eksempler, som fru Elisabeth Arnold godt kender, tror jeg, på, at man har haft overvågning, men hvor det udstyr ikke har været tilstrækkelig godt til, at man har kunnet bruge de optagelser til at finde ud af, hvem det var, der begik en konkret kriminalitetshandling.
Det er jo vigtigt, at det udstyr er i orden, og at de optagelser rent faktisk kan bruges af politiet.
Så der er nogle gode ting her, og uanset om Det Radikale Venstre og SF og Enhedslisten kan lide det eller ej, så tror jeg, at der kommer mere overvågning, og det tror jeg giver noget mere tryghed.
Jeg ved godt, at Det Radikale Venstre og SF er imod det, men det gør jo ikke, at vi ikke skal vedtage det her i Folketinget.
I Dansk Folkeparti glæder vi os over, at Folketinget i dag kan vedtage en ny politi- og retskredsreform.
Det er selvfølgelig et stort arbejde, der har ligget til grund i flere omgange – der har været mange oplæg til det her.
Tidligere regeringer har forsøgt at komme igennem med noget tilsvarende, men det, vi er kommet frem til, mener jeg er klart bedre end det, man før har lagt frem.
Der er stillet 176 udvalgsspørgsmål og kommet svar, og i den anledning synes jeg, der er god grund til at takke for den store interesse, der har været rundtomkring fra, for gennemførelsen af den reform og for at rette de skavanker, der eventuelt har været i oplæggene, der er kommet.
Der er også grund til at takke embedsværket, som har været utrolig velfungerende med hensyn til besvarelsen af de her ting.
Der har også været besøg af deputationer, hvor vi i Folketingets Retsudvalg har været meget lyttende og også i nogle tilfælde har taget de ting til efterretning, som er blevet sagt af deputationerne.
Næsten 30 deputationer har der været.
Hvis vi skulle gå ind i en politi- og retskredsreform og være med til at løse det problem, som har eksisteret i mange år – og man har ventet på løsningen af det både i retterne og hos politiet – så har det været afgørende for Dansk Folkeparti, at man fik døgnbemanding af politistationer i større omfang end det, der var lagt op til fra regeringens side.
Der er vi kommet igennem med, at man ti steder rundtomkring i landet ud over de 12 steder og de 12 hovedstationer, som regeringen havde lagt op til, får den her totale døgnbemanding, hvor der alle ugens dage er betjente på stationerne.
Derudover er det også blevet sådan, at der er fleksibel døgnbetjening.
Det vil sige, at man f.eks. en fredag og lørdag aften har døgnbemanding på politistationen, hvis der er behov for det; der kan være i sommerhusområder, hvor der i sommerhalvåret er behov for døgnbemanding; der kan være en festival, hvor der er behov for døgnbemanding, så der er taget hensyn til de problemer med manglende tryghed, der eventuelt måtte kunne opstå, fordi der ikke hele døgnet rundt er betjente på stationen.
Samtidig må man så sige, at der en mandag eller en tirsdag i nogle af de byer, hvor der er døgnbemanding i dag, måske ikke sker så meget, at det er nødvendigt, at betjentene er på stationen, og at man derfor på baggrund af det og andre ting kan frigøre betjente til at komme ud og køre i patruljevognene, så betjentene kan sikre en hurtigere responstid og være på stedet hurtigere, end det er muligt i dag for det politi, vi kender.
Så har det også været vigtigt for Dansk Folkeparti i forbindelse med arbejdet, at grænsepolitiet får ordentlige forhold, og der har vi fået indført de her såkaldt særskilte udlændingekontrolafdelinger i de grænsepolitiafdelinger, vi kender i dag, og hvor det er blevet sådan, at man forhåbentlig kan sikre en bedre rekruttering til de afdelinger, og at man også får en mere tilfredsstillende opgaveløsning, hvor man endnu bedre end i dag er i stand til at kontrollere tingene.
Det er jo ikke nogen hemmelighed, at hvis Dansk Folkeparti havde mulighed for det, så ville vi genindføre den nationale grænsekontrol ved grænsen.
Det er der på grund af vores medlemskab af Schengen ikke mulighed for i fuldt omfang, så det vil sige, at man i baglandet skal kontrollere, hvem der kommer ind i vores land.
Der er det så i hvert fald vigtigt, at den baglandspatrulje er effektiv, og derfor har vi også set det som et mål at få indført de her udlændingekontrolafdelinger.
Med hensyn til retterne er det helt oplagt, at der i regeringens udspil var for langt fra borgeren, i hvert fald i visse egne af landet, til den lokale ret, og derfor blev vi også enige med regeringen om, at det var nødvendigt at oprette i hvert fald de her to ekstra retskredse; at det var nødvendigt, at man fik indført de såkaldte bitingsteder mange steder i landet; og at man også fik flere afdelingskontorer, hvor man kunne tage sig af mindre ting i retterne.
Det har jo altså været en rigtig god ting, fordi vi dermed sikrer mere nærhed for borgerne, når de skal i retten.
Det er jo selvfølgelig ikke alle, der ofte skal i retten, men mange har behov for at være tæt på retten, og derfor er vi tilfredse med det, der er kommet igennem.
Det er en lille ting, men vi synes også, at det har været vigtigt at fastholde det, man kalder Sø- og Handelsretten i dag.
Der var lagt op til i udspillet, at man opererede med navnet Handelsretten, men Danmark som maritim nation har jo faktisk gavn af, at vi har en sø- og handelsret, som tager sig af de her søsager, og hvorfor så ikke kalde den det, den er, og det, den har heddet, nemlig Sø- og Handelsretten?
Sådan har der været mange små og store ting, der er blevet ændret, og hvor forskellige partier har fået indflydelse på det resultat, der ligger i dag, og det er derfor med stor glæde, at jeg kan sige, at vi kan støtte det forslag, der ligger nu om en ny politi- og retskredsreform.
Og opstår der problemer, bliver der f.eks. diskussion et sted om, hvorvidt der måske er behov for døgnbemanding på en politistation, hvor der ikke er døgnbemanding i dag, jamen så har vi muligheden for, som vi har aftalt, at tage det op i en følgegruppe og diskutere, om der i forlængelse af reformen er behov for at rette op på de ting, som vi har aftalt.
Så det er et fint forslag, som vi støtter.